Raġel ħati li qaleb lil martu minn fuq is-sufan Missier ta' 43 sena minn Ħal Qormi tpoġġa taħt ordni ta' probation għal sentejn wara li nstab ħati li qaleb lil martu minn fuq is-sufan. Isem ir-raġel mhux jissemma biex ma tinkixifx l-identità tal-mara peress li dan kien każ ta' vjolenza domestika. Il-Pulizija bdiet tinvestiga l-każ wara li l-mara marret l-għassa tirrapporta li żewġha kien refa' jdejh fuqha għat-tieni darba. Minbarra li akkużah li fit-12 ta' Ottubru 2019, ġewwa darhom, ħebb għal martu, l-Ispettur Alfredo Mangion xlieh ukoll li beżżaha u li kiser il-paċi pubblika b'għajjat u ġlied. Quddiem il-Maġistrat Rachel Montebello l-mara spjegat kif il-problemi bdew meta żewġha beda jgħidilha li ma kienx għadu jħossu komdu fid-dar u anke qalilha li kellu problema li setgħet twasslu biex jagħmel suwiċidju. Hija xehdet li r-raġel kellu diversi argumenti ma' binhom u darba hija u binha spiċċaw raqdu fil-karozza minħabba l-istess argument fejn ir-raġel anke ta daqqa ta' siġġu lil ibnu. Il-mara irrakuntat kif waqt dan l-argument hija marret tferraqhom u żewġha mbottaha u waqgħet mal-art imbagħad ir-raġel u t-tifel komplew jagħtu fuq is-sodda. F'jum ieħor hija kienet rieqda fuq is-sufan għax ma baqgħetx tħossha komda torqod ma' żewġha u meta niżel biex imur għax-xogħol beda jargumenta magħha u qalibha minn fuq is-sufan. Min-naħa tiegħu, ir-raġel akkuża lil martu li bdiet ixxewwex lil ibnu kontrih imma ċaħad li refa jdejh fuqha u sostna li darba imbuttaha wara li bdiet tagħtih fuq rasu. Huwa sostna wkoll li martu kemm-il darba qaltlu li jekk jitlaq mid-dar kienet se tpattihilu. Wara li semgħet iż-żewġ naħat, il-Maġistrat Montebello irreferiet għaċ-ċertifikati mediċi dwar il-ġrieħi li sofriet il-mara u qalet li dawn jaqblu mad-deskrizzjoni tagħha ta' kif seħħew l-inċidenti. Hija għamlitha ċara li ma tantx temmen il-verżjoni tiegħu u għalhekk waqt li ma sabitux ħati li beżżaha u li kiser paċi pubblika b'għajjat u ġlied sabitu ħati li ikkaġunalha ġrieħi ħfief. Meta ġiet biex tagħti l-piena hija qieset, fost oħrajn, li f'dak iż-żmien ir-raġel kien għaddej minn perjodu ta' inċertezza u ansjetà li affettwah emozzjonalment u l-problemi li kellu ma' ibnu. Il-Maġistrat Montebello sostniet li r-raġel jeħtieġ jingħata għajnuna biex jindirizza l-problemi li għandu. Minbarra li poġġietu taħt ordni ta' probation għal sentejn, hija ordnatlu wkoll biex għal żmien sentejn ma jdejjaqx lil martu.